Ընտրել առողջ, չկտրտուած, ոչ շատ հասուն դեղձեր: Իւրաքանչիւր դեղձի մէջտեղէն լայն դանակով ճեղք մը բանալ եւ դեղձը երկուքի բաժնել, ապա երկու կէսերը հակառակ ուղղութեամբ մէկ-երկու անգամ պտտցնել՝ իրարմէ անջատելու համար, որմէ ետք կորիզը մէջէն հանել: Կեղուել եւ շարել, դեղձի փոսիկները դէպի ներս դարձնելով, ապակեայ կարասներու մէջ՝ հասնելով մինչեւ վիզը: Վրան լեցնել նախապէս պատրաստուած եւ եռացած տաք օշարակ (3 գաւաթ ջուրին 2 գաւաթ շաքար աւելցուած): Օշարակը լեցնել մինչեւ որ դեղձերը ծածկուին եւ ջուրը հասնի կարասին բերանը: Յետոյ կափարիչը գոցել՝ լաւապէս ամրացնելով եւ տեղաւորել զայն տաք ջուրով լեցուն կաթսայի մէջ. ջուրը պէտք է կարասէն 2-3 սմ. բարձր ըլլայ: Կաթսային յատակը պէտք է փռած ըլլանք անձեռոցի կտոր մը, որպէսզի ջուրը եռացած պահուն կարասը չփշրուի կամ չճաքի: